নড়াইলের অর্থ আত্মসাতের অভিযোগ ওঠা টিআরের সেই ২৬ প্রকল্পের কাজ শুরু হয়েছে। এ বিষয়ে স্থানীয় পত্রিকায় সংবাদ প্রকাশের পর ২৮ জুলাই থেকে প্রকল্পগুলোতে কাজ শুরু হয়েছে। তবে নামমাত্র কাজ হচ্ছে বলে এলাকাবাসির অভিযোগ রয়েছে। ইতনা গ্রামের এস এম মামুনুজ্জামান নামের এক ব্যক্তি এসব প্রকল্পের কাজ আনেন। কিন্তু অধিকাংশ প্রকল্পের কোনো কাজ না করে তিনি এই অর্থ আত্মসাৎ করেছেন বলে অভিযোগ পাওয়া যায়। প্রকল্প বাস্তবায়ন কার্যালয় (পিআইও) সূত্র জানায়, জাতীয় সংসদের সংরক্ষিত মহিলা সাংসদ রোকসানা ইয়াসমিন ছুটির অনুকূলে নড়াইলের লোহাগড়া উপজেলায় ২০১৬-১৭ অর্থ বছরের দ্বিতীয় পর্যায়ে টিআরের ২৬টি প্রকল্পে ১৪ লাখ ৪৯ হাজার ৭৪১ টাকা বরাদ্দ দেওয়া হয়।